આપણે બધા જ, મમ્મીને મોટેભાગે ટેકન ફોર ગ્રાન્ટેડ લઈએ છીએ. જે વ્યક્તિ પોતાના ગમા-અણગમા બાજુએ મૂકીને સતત આપણને શું ગમશે એનો વિચાર કરે છે એવી મમ્મીને શું ગમે છે એની આપણને ભાગ્યે જ ખબર હોય છે. એમાં થોડો વાંક મમ્મીનો પણ છે. એ ભાગ્યે જ પોતાની ઇચ્છા જાહેર કરે છે. પોતાના ગમા-અણગમા ખૂલીને કહે છે. મોટાભાગની મા એવું માને છે કે ત્યાગ કરી દેવો, છોડી દેવું, જતું કરવું, પોતાના મનની વાત કોઈને ન કહેવી કે પોતાની ઇચ્છા જાહેર ન કરવી એ ત્યાગ, બલિદાન કે માતૃત્વની ચરમસીમા છે. આ તદ્દન વાહિયાત અને ખોટી માન્યતા છે.